แรงงานเกษตรกรอ่วมอรทัย ค่าครองชีพพุ่งตาม300บาท
สศช. ห่วงขึ้นค่าจ้าง 300 บาท แรงงาน-เกษตรกรอ่วม เจอค่าครองชีพพุ่ง
27 พ.ย. 2555

สศช. ห่วงขึ้นค่าจ้าง 300 บาท แรงงาน-เกษตรกรอ่วม เจอค่าครองชีพพุ่ง 
นางสุวรรณี คำมั่น รองเลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า การเพิ่มค่าจ้างขั้นต่ำ 300 บาท จะส่งผลกระทบต่อต้นทุนที่ส่งผ่านไปยังราคาสินค้าไปยังผู้บริโภค ซึ่งนอกจากจะส่งผลกระทบต่อกลุ่มแรงงานที่เป็นลูกจ้างแล้ว ยังส่งผลกระทบต่ออาชีพอื่นๆ เช่น เกษตรกร ผู้ประกอบอาชีพอิสระ และแรงงานนอกระบบ นอกจากนี้ยังส่งผลให้แรงงานย้ายไปสู่ภาคเกษตรกรรมเพิ่มขึ้น
ทั้งนี้ เห็นได้จากภาคการเกษตรมีการจ้างงานเพิ่มขึ้น 3.6% เทียบกับไตรมาส 3 ของปีที่แล้ว เนื่องจากมีการขยายพื้นที่เพาะปลูกข้าว แต่การจ้างงานนอกภาคเกษตรลดลง 1.4% สาขาที่ได้รับผลกระทบมากที่สุด คือ ค้าส่งค้าปลีก โรงแรมและภัตตาคาร ขณะที่การจ้างงานสาขาก่อสร้างเพิ่มขึ้น เพราะการลงทุนโครงการของรัฐบาลเพิ่มขึ้น 
“ภาพรวมการปรับค่าจ้างขั้นต่ำ 300 บาทเท่ากันทั่วประเทศ แม้ไม่ทำให้การว่างงานรุนแรง เพราะตลาดแรงงานตึงตัว และมีภาคเกษตรที่รองรับแรงงาน แต่จะสร้างปัญหา คือ จะมีแรงงานที่รอฤดูเพิ่มขึ้น ชั่วโมงการทำงานของแรงงานมีแนวโน้มลดลง คนทำงานน้อยกว่า 35 ชั่วโมงน้อยลง ซึ่งมีนัยต่อรายได้และคุณภาพชีวิตแรงงาน” นางสุวรรณี กล่าว
นอกจากนี้ โอกาสการหางานทำของผู้จบการศึกษาจะยากขึ้น เพราะผู้ประกอบการชะลอการจ้างงานเพิ่ม หรือรับเฉพาะผู้ที่มีคุณสมบัติตรงตามความต้องการเท่านั้น
นางสุวรรณี ระบุว่า การปรับค่าจ้างขั้นต่ำยังจูงใจให้แรงงานต่างด้าวเดินทางเข้ามาทำงานในประเทศไทยมากขึ้น โดยเฉพาะประเทศเพื่อนบ้านที่มีค่าจ้างขั้นต่ำกว่าไทย 3-17 เท่า 
นางสุวรรณี เปิดเผยกรณี “แรงงานข้ามชาติ...ความจำเป็นที่ต้องจัดระเบียบ” โดยระบุว่า ปัจจุบันมีคนที่มิได้ถือสัญชาติไทยอยู่ในประเทศ 2.7-3.5 ล้านคน เป็นผู้พำนักอาศัยและทำงาน 3.14 ล้านคน เป็นแรงงานเข้าเมืองผิดกฎหมายเพียง 2 ล้านคน ซึ่งรัฐบาลต้องเข้ามาจัดระเบียบแรงงานเหล่านี้
นอกจากนี้ การปรับเพิ่มค่าจ้างขั้นต่ำ 300 บาทปีหน้านั้น จะส่งผลกระทบต่อขีดความสามารถการแข่งขันผู้ประกอบการขนาดกลางและขนาดย่อมในพื้นที่ 70 จังหวัด เนื่องจากมีต้นทุนค่าจ้างงานเพิ่มขึ้นประมาณ 65% ในช่วง 2 ปี
ทั้งนี้ เพราะขณะนี้ไทยมีค่าจ้างขั้นต่ำสูงกว่าประเทศอาเซียนอื่นๆ ยกเว้น ฟิลิปปินส์ มาเลเซีย และเศรษฐกิจที่ซบเซาทำให้เอสเอ็มอีอยู่ในภาวะเปราะบางและมีความเสี่ยงเพิ่มขึ้น ขณะที่มาตรการช่วยเหลือของรัฐบาลเข้าไม่ถึงเอสเอ็มอี เช่น เอสเอ็มอีบางรายไม่เป็นนิติบุคคล หรือมีการกู้ยืมเงินเต็มเพดานแล้ว ส่วนการเพิ่มประสิทธิภาพแรงงานยังช้าอยู่